Færchtorvet d. 5. maj.
Færchtorvet d. 5. maj 2016. Der var inviteret til fælles kørsel fra Wilhelmsborg Kro kl. 16.30, og da vi kom til tiden, holdt der syv biler og ventede. Det var en af de første rigtig varme forårsdage, så det var en fornøjelse at få bilerne luftet. I løbet af en times tid var torvet fyldt med biler af alle slags. De små borde blev fundet frem, og aftensmad/kaffe blev nydt, medens nogen gik på opdagelse i Holstebros små gader efter noget til maven/ganen.
”Hvor godtfolk er, kommer godtfolk til” som det siges, og der blev udvekslet hilsner og gode ideer i stor stil, og heldigvis var der også et nysgerrigt publikum. Fra LVK kom der i løbet af aftenen 14 biler.